《咏史》
宋代·方一夔

代马必死战，韩卢必死猎。万族虽有殊，受性固莫夺。

君看伏波翁，心火老不灭。万里战壶头，赤手拥马鬣。

前言一朝酬，英气半途折。海南纪铜柱，城西埋石蕝。

所以高世人，甘守田园拙。梧楸老归梦，桑梓借馀热。

人生贵适意，似用生分别。为问泽车乘，何如水鸢跕。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。